《白日苦短行》
宋代·释文珦

白日常苦短，无方使迟延。
始见出暘谷，忽已沈虞渊。
迫促於生人，无一能永年。
丰质成槁项，鬒发变华颠。
鸡鸣逐声利，夜分未遑眠。
奄化同草木，没没归重泉。
或复自超放，导引求神仙。
乔松在何许，亦若茫昧然。
必当实根祗，尘物皆弃捐。
德性贵纯正，文华在昭宣。
道与天地准，万古唯圣贤。
景行不可忘，抒情为此篇。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。